Pra-eklampsia

Pra-eklampsia (PE) merupakan sejenis gangguan kehamilan yang dicirikan oleh permulaan tekanan darah tinggi dan selalunya dengan kandungan protein banyak dalam air kencing. Apabila gejala tersebut timbul, keadaan pra-eklampsia bermula selepas 20 minggu kehamilan. Apabila keadaan tersebut menjadi teruk, pemecahan sel darah merah, pengurangan kiraan platelet darah, penjejasan fungsi hati, disfungsi buah pinggang, pembengkakan, sesak nafas akibat cecair dalam paru-paru, atau gangguan penglihatan mungkin berlaku. Pra-eklampsia meningkatkan risiko hasil buruk untuk kedua-dua ibu dan bayi. Jika tidak dirawat, ia boleh mengakibatkan sawan dan sampai tahap itu dikenali sebagai eklampsia.

Antara faktor-faktor risiko pra-eklampsia termasuklah obesiti, hipertensi pada usia terdahulu, umur yang tua dan diabetes melitus. Keadaan ini juga lebih kerap berlaku pada kehamilan pertama wanita dan jika dia mengandung anak kembar. Mekanisme asas melibatkan pembentukan saluran darah yang tidak normal dalam plasenta juga merupakan antara faktor lain terlibat. Kebanyakan kes didiagnosis sebelum bersalin. Jarang sekali untuk pra-eklampsia bermula sejak tempoh selepas bersalin. Walaupun mengikut sejarah kedua-dua tekanan darah tinggi dan kehadiran protein dalam air kencing diperlukan untuk membuat diagnosis, beberapa definisi lain juga menyertakan mereka yang menghidapi penyakit tekanan darah tinggi dengan sebarang disfungsi organ berkaitan ke dalam definisi tersebut. Tekanan darah ditakrifkan sebagai tinggi apabila nilai sistoliknya melebihi 140 mmHg atau nilai diastoliknyamelebihi 90 mmHg, dan diukur pada dua masa berasingan yang melebihi empat jam, pada wanita selepas dua puluh minggu kehamilan. Pra-eklampsia diperiksa secara rutin semasa rawatan pranatal.

Pengesyoran untuk mencegah keadaan ini termasuklah: pengambilan aspirin bagi mereka yang berisiko tinggi, pengambilan suplemen kalsium apabila pesakit tersebut berada di kawasan yang kurang pengambilannya, dan rawatan tekanan darah tinggi yang sudah ada sebelum mengandung dengan ubat-ubatan. Bagi mereka yang mengalami pra-eklampsia, proses melahirkan bayi dan plasenta adalah rawatan yang berkesan. Sama ada proses kelahiran disyorkan ataupun tidak bergantung pada tahap keterukan pra-eklampsia dan sejauh mana tempoh kehamilan seorang wanita. Ubat tekanan darah, seperti labetalol dan metildopa, boleh digunakan untuk memulih keadaan ibu sebelum bersalin. Magnesium sulfat boleh digunakan untuk mencegah eklampsia pada mereka yang mempunyai keadaan yang teruk. Kekal rehat di katil dan pengambilan garam tidak didapati berguna untuk rawatan atau pencegahan keadaan ini.

Pra-eklampsia menjejaskan 2-8% kehamilan di seluruh dunia. Gangguan hipertensi kehamilan (termasuk pra-eklampsia) adalah salah satu punca kematian yang paling biasa berkait rapat dengan kehamilan. Keadaan ini mengakibatkan 46,900 kematian pada tahun 2015. Pra-eklampsia biasanya berlaku selepas 32 minggu; namun, jika ia berlaku lebih awal ia dikaitkan dengan hasil yang lebih buruk. Wanita yang pernah mengalami pra-eklampsia menghadapi peningkatan risiko penyakit jantung dan strok di kemudian hari. Perkataan "eklampsia" adalah daripada istilah Yunani yang bermaksud kilat. Huraian pertama mengenai keadaan ini dibuat oleh Hippocrates pada abad ke-5 SM.

Rujukan 

WPPER